ထပ်လိုင်း

ဦးထပ်လိုင်း (၁၉ ဖေဖော်ဝါရီ ၁၉၁၀ - ၂၀၀၉) သည် ချင်းလူမျိုး၊ခူမီးတိုင်းရင်းသား အထင်ကရနိုင်ငံရေးသမား တစ်ဦး ဖြစ်သည်။၁၉၄၇ ခုနှစ်၊ ၁၉၇၄ ခုနှစ် နှင့် ၂၀၀၈ ခုနှစ် နိုင်ငံတော်ဖွဲ့စည်းပုံအခြေခံဥပဒေများ ရေးဆွဲခဲ့ကြစဉ် (၃) ကြိမ်လုံး ပါဝင်ဆောင်ရွက်ခဲ့သည့် နိုင်ငံ့ဂုဏ်ရည် (ပထမအဆင့်)၊ သီရိပျံချီဆုရ ပုဂ္ဂိုလ် လည်း ဖြစ်သည်။
 ငယ်ဘဝနှင့် ပညာရေး 
ဦးထပ်လိုင်း ကို  မြန်မာသက္ကရာဇ် (၁၂၇၁) ခု၊ တပေါင်းလဆန်း (၁၂) ရက်နေ့၊ခရစ်သက္ကရာဇ် ၁၉၁၀ ပြည့်နှစ်၊ဖေဖော်ဝါရီ ၁၉ ရက် တွင် ချင်းပြည်နယ်၊ ပလက်ဝမြို့နယ်၊ လောင်ကဒူးရွာ တွင် (အဖ) ဦးကိန်းထုံး၊ (အမိ) ဒေါ်အန်းဆောက် တို့မှ မွေးဖွားခဲ့သည်။ ၁၉၃၁ ခုနှစ်တွင် စစ်တွေစာစစ်ဌာန မှနေ၍ တိုင်းရင်းမြန်မာ သတ္တမတန်းကို ဖြေဆိုအောင်မြင်ခဲ့သည်။

 အသက်မွေးဝမ်းကျောင်း အလုပ်အကိုင်များ 
ဦးထပ်လိုင်း သည် မွေးရပ်မြေတွင် မူလတန်းပြကျောင်းဆရာအဖြစ် ၁၉၃၂ ခုနှစ် မှ ၁၉၃၅ ခုနှစ် အထိ ခေတ္တလုပ်ကိုင်ခဲ့သည်။ထို့နောက် ၁၉၄၂ ခုနှစ် တွင် စိုက်ပျိုးရေးဌာန ၏ ကျေးလက်မှူး အဖြစ် လည်းကောင်း၊၁၉၄၅ ခုနှစ် တွင် ပလက်ဝတိုက်နယ် ၏ တိုက်နယ်ဥက္ကဋ္ဌ အဖြစ် လည်းကောင်း အသီးသီး ဆောင်ရွက်ခဲ့သည်။ထို့အပြင် ၁၉၅၃ ခုနှစ် တွင် ပလက်ဝမြို့ ရဲတပ်ဖွဲ့ ၏ အရန်ရဲအုပ် အဖြစ် ဆောင်ရွက်ခဲ့သေးသည်။

 နိုင်ငံရေးနှင့် အမျိုးသားရေး ဆောင်ရွက်ချက်များ 
ဦးထပ်လိုင်း သည် ၁၉၄၇ ခုနှစ်၊အထွေထွေရွေးကောက်ပွဲ မှ တဆင့် ပလက်ဝမြို့နယ် ၏  တိုင်းပြည်ပြုလွှတ်တော် အမတ် (၁၉၄၇–၁၉၅၂) ဖြစ်လာပြီး နိုင်ငံရေးလောကထဲသို့ ဝင်ရောက်လာခဲ့သည်။၁၉၄၇ ဖွဲ့စည်းပုံအခြေခံဥပဒေ ရေးဆွဲမှုတွင် အမတ် အနေဖြင့် ပါဝင်ခဲ့သည်။

သူသည် ၁၉၅၃ ခုနှစ် တွင်  ပလက်ဝမြို့နယ်၊  ချင်းအမျိုးသား စည်းလုံးညီညွတ်ရေးအဖွဲ့ ၏ ဥက္ကဋ္ဌ အဖြစ်  ၁၉၅၆ ခုနှစ် အထိ တာဝန် ယူခဲ့ပြီး အမျိုးသားရေးကိစ္စ များ ဆောင်ရွက်ခဲ့သည်။ထို့နောက် လွတ်လပ်ရေးရပြီးနောက် ပထမဆုံးပြုလုပ်သည့် အထွေထွေ ရွေးကောက်ပွဲ၊ ၁၉၅၁ - ၁၉၅၂ တွင်  ပလက်ဝမြို့နယ် ကိုယ်စားပြု လူမျိုးစုလွှတ်တော် အမတ် အဖြစ် ရွေးချယ်ခံရသည်။

ဦးထပ်လိုင်းသည် ပလက်ဝမြို့နယ်  တည်မြဲဖဆပလအဖွဲ့ ၏ ဥက္ကဋ္ဌ (၁၉၅၃–၁၉၆၂)အဖြစ် လည်းကောင်း၊ ၁၉၆၂ ခုနှစ် တွင် ချင်းဝိသေသတိုင်း၊ ချင်းရေးရာကောင်စီ ၏ သဘာပတိ အဖြစ်လည်းကောင်း၊ ၁၉၇၃ ခုနှစ် တွင်  ပြည်လုံးကျွတ်ဆန္ဒခံယူပွဲ ကျင်းပရေးကော်မရှင်  အဖွဲ့ဝင် အဖြစ်လည်းကောင်း၊၁၉၇၄ ခုနှစ် နိုင်ငံတော်ဖွဲ့စည်းပုံအခြေခံဥပဒေ ရေးဆွဲရေး၌ အကြံပေး ၃၃ ဦး အဖွဲ့ ၏ အဖွဲ့ဝင် အဖြစ်လည်းကောင်း၊ ၁၉၉၃ ခုနှစ် တွင်  အမျိုးသားညီလာခံ  ၏ တိုင်းရင်းသား ကိုယ်စားလှယ်  အဖြစ် လည်းကောင်း အသီးသီး ပါဝင်ခဲ့သည်။

 ကွယ်လွန်ခြင်း 

ဦးထပ်လိုင် သည် ပလက်ဝမြို့၊ ရိက္ခာရပ်ကွက်ရှိ ၎င်း၏ နေအိမ်၌ ၂၀၀၉ ခုနှစ်တွင် ကွယ်လွန်ခဲ့သည်။  

 ကိုးကား 

ကဏ္ဍ:မြန်မာ့နိုင်ငံရေးသမားများ
ကဏ္ဍ:ချင်းပြည်နယ်မှ လူပုဂ္ဂိုလ်များ